정조 0년
丙申五月十四日午時。上御興政堂。大臣禮曹參判。同爲入侍時。領議政金陽澤。左議政金尙喆。右議政鄭存謙。禮曹參判沈履之。左副承旨徐有慶。假注書徐龍輔。記事官朴聖鉉朴祐源。以次進伏訖。陽澤曰。日間聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。卽伏見去夜傳敎。臣等不勝心寒骨冷。聖國之罪惡。東土之人。孰不知之而今以傳敎見之。益知其所不知者。尤不勝沫血飮泣之至。從古亂臣逆子。何代無之。而豈有若如此賊之窮凶極惡者哉。苟究其本。實是文女之爲窩窟根柢也。則文女之尙今偃息於覆載之間者。揆以王法。寧有是哉。臣等誓不欲與此賊。共立一天之下。敢此求對。仰陳沐浴之請。伏願快揮乾斷。亟施王章焉。尙喆曰。亂逆何代無之。而豈有如文女聖國之至妖極惡者乎。臣等伏見去夜傳敎。奉讀未半。不覺血淚之被面也。有罪如此。尙容於覆載之間。國體之虧損。王法之壞了。莫甚於此。到今罪惡益彰之日。決不可一刻饒貸。伏願亟施王章焉。存謙曰。聖國之罪惡。領左相今已悉陳。而至於文女罪惡。如非去夜傳敎。臣等何以知其顚末。負罪如此。而至今偃息。自同平人。國體之壞損。已無可言。而今其凶肚眞贜。綻露無餘。豈可一刻容息於覆載之間乎。伏願快施王章焉。上曰。予之尙今泯默者。不忍擧之於言頭故也。又逢昨日。心懷有倍。敷心洞諭。而以先大王與和寧。勿復言之敎推之。可以仰先大王指敎予小子之微意也。雖然。在予之地。不無酌量者。故姑貸一律矣。陽澤曰。文女之罪。不但殿下之罪人也。卽先大王之罪人也。又不但先大王之罪人。實是宗社之罪人。則殿下雖欲饒貸。得乎。且以先大王與和寧。勿復語之敎觀之。可以仰先大王之意也。伏願殿下。無少持難。亟賜允從焉。尙喆曰。臣等今日之請。實是輿憤之所出。殿下何所持難。而不賜允許乎。伏乞亟賜允從焉。存謙曰。法者。乃祖宗之法。殿下豈得而私之乎。文女罪惡。如是彰著。而輿情之憤鬱愈激。臣等今日之請。實出神人之所共憤。殿下一日不許。則國體有一日之損。二日不許。則國體有二日之損。殿下豈不念及此乎。伏願亟下兪音焉。有慶曰。殊極惶恐。而今日大臣之請。實出輿情之共憤。伏願亟賜允從焉。上曰。請對臺臣入侍。賤臣承命而出。與大司憲李聖圭。大司諫洪檍。掌令柳榮鎭鄭宇淳。獻納李儒慶。正言姜。應敎李敬養。副修撰李秉模柳戇。進伏。聖圭檍榮鎭宇淳儒慶。進前啓曰。亂逆何代無之。而豈有如文女聖國尙魯之窮凶極惡者哉。卽伏見夜下傳敎。臣等益知其所不知。而尤不勝心寒骨靑沫血飮泣之至。戮尸之典。於聖國尙魯。實爲當律。而旣有先大王禁令。則臣等雖不敢直請。而至於逆種之只施爲奴。尙容覆載之間者。未免失之太寬。亂臣賊子。亦無懲畏。輿情齊憤。久而愈激。至於和寧翁主。卽是文女所生。凶謀逆節。雖未必與知而。當此請討方嚴之時。決不可爵號自在。晏然平居。請聖國尙魯諸子。亟施當律。和寧翁主削去爵號安置城外。上曰。不允。和寧翁主事。不但所請之非時。雖在文氏按律之後。卽先大王骨肉也。是豈可以應坐者。況今文氏。只黜私第。則翁主之安置城外。又不但不審之失而已。至如和寧翁主。聖國設計之日。或在未生之前。或在襁褓之中。又況事到不得已之地。則莫可奈何。而王姫事體。豈與澂潚比乎。予不忍更聞。亟停勿煩。出擧條又啓曰。文女之罪惡貫盈。而和寧翁主。以其所生。不可晏然在第。故臣等有所論列矣。及承聖批。以非時不審。誨責備至。臣等妄論之失。於是乎著矣。何可一刻晏然於臺次乎。請命遞斥臣等之職。上曰。休他妄言之嫌。務歸至當之論。此其可已。卿等勿辭。亦勿退待。出擧條又啓曰。文女之罪。已悉於逐日連啓。而及承聖批。又未蒙允。臣等相顧愕眙。實不勝抑鬱之至。噫。文女之締結逆相。內外和應。日夜讒間。謀移國本。罪貫天地。憤極神人。如非先大王至慈至明。其將置宗社於何地。臣等思之及此。心骨俱靑。聖國之綢繆。尙魯之醞釀。一則文女。二則文女而尙稽王章。輿情轉激。此際伏見夜下傳敎之洞諭臣庶者。諸賊之窩窟根柢。惟文女是已。臣等奉讀未半。不覺血淚之被面。誓不欲與此賊俱生。尙今靳允。臣等雖不敢知聖意之攸在。而三尺至嚴。萬口同然矣。一刻容貸於覆載之間。則其可曰國有法乎。臣等謂亟從三司之請焉。聖國尙魯之罪惡。不可無戮尸之典。旣有先大王禁令。雖不敢直請。此與尋常亂逆不同。則亦不可置以尋常之法。亦望更加三思。亟賜處分焉。上曰。不允。出擧條敬養曰。亂臣賊子。從古何限。而豈有如文女聖國之至妖極惡者哉。臣等伏見夜下傳敎。讀之未半。毛骨俱竦。義不與此賊。共戴一天。臣等今日之請。寔循輿情。伏願亟賜允從焉。臣等不得竣請。則是無臣分矣。秉模曰。文女罪惡如彼彰著。臣等一日不得竣請。則是一日無臣分也。二日不得竣請。則是二日無臣分也。且法者。祖宗之法。殿下雖欲私之。不可得矣。上曰。其所靳允。意各有在。勿復瀆撓焉。戇曰。臣等愚迷。實不知聖意之所在也。文女。卽宗社之罪人。而今日三司之請。實出輿情之共憤。則殿下何所持難而尙靳兪音乎。上曰。俄已盡諭於大臣及兩司之請矣。予非曰文女無罪。而但有所不忍故也。俄者堂箚。至請聖國之追戮。而追戮一款。旣是先大王禁令。則非今日之所可擧論者也。陽澤曰。臣等俄已陳達。而文女。旣爲宗社之罪人。則殿下豈可一向靳持。徒傷國體乎。伏願亟從三司之請焉。非但一國神人之憤。可以少洩。抑亦先大王在天之靈。必將有喜於今日矣。履之曰。臣則有出位之嫌。而但大逆人得而誅之。敢此仰達矣。文女。卽是宗廟社稷之罪人。而今日大臣三司之請。實出輿情之所共憤。伏願亟賜允從焉。文女之至今假息於覆載之間者。亦未免失之太寬矣。上曰。原任大臣入待。賤臣承命而出。與領府事金相福。判府事李溵進伏。相福曰。日間聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。相福曰。臣等伏見去夜傳敎。不勝心寒骨冷。亂臣賊子。從古何限而豈有如許凶逆乎。文女之至今假息者。猶未免失刑之大者。則到今罪惡彰著之後。豈可一刻容貸乎。輿情共憤。王章至嚴。伏願快揮乾斷。以正邦憲。上曰。適當昨日。悲懷尤倍。故不能泯默。敷此心曲。而予之酌處者。有所不忍故也。溵曰。聖國罪惡。孰不知之。而臣伏見去夜傳敎。益知其所未知者。臣奉讀未半。不覺毛骨之竦然。天下萬古。豈有如此窮凶極惡之逆乎。到今文女之陰肚眞贓。綻露無餘。揆以王章。決不可一刻容息於覆載之間。臣等今日之請。寔循輿憤。伏願快施王章焉。上曰。予之靳允。意有在焉。卿等姑爲退出。可也。陽澤曰。臣等不勝輿憤之激。仰陳沐浴之請。今日如未蒙允。不敢退出。臣等雖甚無狀。豈可導殿下以殺人乎。伏願無少持難。亟賜允從焉。存謙曰。臣等實未知聖意之攸在矣。此豈相持久不決。徒損國體哉。罪如文女而不施王章。則亂臣賊子。將無所懲畏。伏願更加三思。亟下兪音焉。上曰。今日氣甚不平。不得酬應。卿等退出。可也。陽澤曰。今適入侍。敢此仰達矣。觀象監進上曆書。國恤時。冬至在於因山前。則魂殿當進上。而冬至在於因山後。無進上之例。今番何以爲之乎。敢稟。上曰。前例若然。則今亦不封。可也。出擧條大臣三司先退。履之。進貢膳定例曰。嶺東生魚物。在國家則不甚緊切。而在嶺東爲大弊。故減之矣。上曰。唯。命履之先退。上曰。韓判府事入侍。賤臣承命而出。與判府事韓翼謩進伏。翼謩曰。小臣則家在稍遠。故未免後時。不勝惶恐矣。上曰。事勢似然矣。翼謩曰。臣伏見去夜所下傳敎。不勝骨顫而膽掉矣。從古凶逆。何代無之。而如文女聖國之至妖極惡。實往牒之所未有者也。文女之至今晏然於覆載之間者。揆以王法。失之太寬。況今洞諭之後。凶肚眞贓。綻露無餘。東土臣民。義不欲共戴一天。豈可一刻容貸乎。伏願明施典刑焉。上曰。俄已悉於時原任及三司諸臣。而予之靳允。有所不忍故也。翼謩曰。到今文女罪惡彰著之日。輿情之憤激愈甚。殿下何所持難而不賜兪音乎。今臣沐浴之請。寔循公議。伏願亟施王章焉。是非殿下殺之。乃國人殺之矣。上曰。其所靳允。意有在矣。非但今日氣不平。夕上食迫近。卿須退出焉。諸臣以次退出。